पहले तो मैंने इसे सामान्य समझा, फिर धीरे-धीरे बात समझ में आती गई कि अपनी मां के मेरे प्रति व्यवहार से तुम भीतर से आहत हो और भयभीत भी. नीति की छोटी-सी बात का मान रख लेने से भी जैसे तुम्हारे पुरुषत्व की तौहीन होती थी. नीति क्या पहनेगी, क्या खाएगी, कैसे रहेगी? सारे निर्णय तुम्हारे होते थे. एक दिन बिना तुम्हें बताए वो मायके क्या चली गई, तुमने घर में कोहराम मचा दिया था, याद है न? उस शाम बहू फूट-फूटकर रोई थी. हां, उसके आंसुओं का साक्षी मैं था. भीगे कंठ से उसने मुझसे कहा था, “बाबूजी, मैं जितना जुड़ना चाहती हूं, अनुराग उतनी ही बेरुखी से अपने व्यवहार से इस रिश्ते की जड़ें खोखली कर देते हैं. पत्नी क्या दासी होती है? जीवनसंगिनी अगर जीवनभर रोती ही रहे, तो ऐसे साथ की क्या अहमियत है?” मैं सन्न रह गया था. बहू के शब्द आत्मा को तेज़ आरी की तरह काट रहे थे. मैंने इस संबंध में भी तुम्हारी मां से बात की थी. उसने लापरवाही से जवाब दे दिया, “आपका ही लाडला बेटा है, आप ही उससे बात कीजिए. पति-पत्नी के बीच पड़ना मूर्खता है.”